text: Tysk "FDM": Dårlig ide at køre i weekenden
  25 juli 2018 kl. 19.34
  ADAC - Tysklands svar på FDM - advarer mod endeløse køer i weekenden.
  Den, der kører på ferie i den kommende weekend, har truffet et dårligt valg: Der venter bilisterne endeløse køer.
  Det skriver ADAC på sin hjemmeside.
  Baden-Würtenberg og Bayern indleder ferien som de sidste tyske delstater - samtidig ruller en rejsebølge fra Holland og Nordrhein-Westfalen også ud på de tyske motorveje, og endelig er tusindvis af bilister fra de resterende tyske delstater og fra skandinavien på vej hjem.
  Risikoen for at havne i køer er størst fredag mellem 13 og 20, lørdag mellem 11 og 18 og søndag mellem 14 og 20.
  Og da vejret i Tyskland også er varmt, så kan det blive en ubehagelig oplevelse at strande på en tysk motorvej i timevis.
  ADAC foreslår i stedet at køre tirsdage og onsdage.
  På ADACs hjemmeside kan du læse alt om trafikken, vejarbejder og strækninger med risiko for kø.
  